# Rutebeuf - Oeuvres complètes, 1839/Les .IX. Joies Nostre-Dame

Roïne de pitié, Marie, En qui déiteiz pure et clère A mortalitei se marie, Tu iez et vierge et fille et mère. Vierge, enfantaz le fruit de vie ; Fille, ton fil, mère, ton peire ; Mout as de nons en prophécie : Si n’i a non qui n’ait mistère.
Tu iez suers, espouze et amie Au Roi qui toz jors fu et ère ; Tu iez vierge sèche et florie, Doulz remèdes de mort amère ; Tu iez Hester qui s’umelie,
Tu iez Judit qui biau se père : Admon en pert sa seignerie Et Olofernes le compère.
Tu iez et cielz, et terre et onde Par diverses sénéfiances : Cielz, qui done lumière au monde ; Terre, qui dones soutenance ; Onde, qui les ordures monde. Tu iez pors de nostre espérance, Matière de nostre faconde, Argumens de nostre créance.
De toi, pucele pure et monde, Porte cloze, arche d’aliance, Qui n’iez première ne seconde, Deigna naître par sa poissance Cil qui noz anemis vergonde, Li jaians de double sustance : Il fu la pierre et tu la fonde Qui de Golie prist venjance.
Dame de sens enluminée, Tu as le trayteur tray ; Tu as souz tes plantes triblée La teste dou serpent hay. Tu iez com eschiele ordenée Qui le pooir as envay De la beste desfigurée Par cui li monde dechay.
Tu yez Rachel la desirrée, Tu yez la droite Sarray, Tu iez la toison arouzée, Tu yez li bouchons Synay. Dou Saint-Espir fuz enseintée, En toi vint-il et ombray, Tant que tu fuz chambre clamée Au roy de gloire Adonay.
De toi, sanz ta char entameir, Nasqui li bers de haut parage Por le mal serpent esfreneir Qui nos tenoit en grief servage, Qui venoit les armes tenteir Et n’en voloit panre autre gage, Por les chétives affameir En sa chartre antive et ombrage.
Dame, toi doit-hon réclameir En tempeste et en grant orage : Tu iez estoile de la meir, Tu iez à nos neiz et rivage. Toi doi-hon servir et ameir :
Tu iez flors de humain linage, Tu iez li colons senz ameir Qui porte au cheitiz lor message.
Seule sanz peir, à cui s’ancline Li noblois dou haut consistoire, Bien se tient à ferme racine, Jamais ne charra ta mémoire. Tu yez fins de nostre ruyne, Que mort estions, c’est la voire ; Solaux qui le monde enlumine, Lune sanz lueur transitoire.
Tu iez sale, chambre et cortine, Liz et trônes au Roi de gloire ; Thrones de jame pure et fine, D’or esmerei de blanc yvoire ; Recovriers de nostre saisine, Maisons de pais, tors de victoire, Plantains, olive, fleurs d’épine, Cyprès et palme de justoire.
Tu iez la verge de fumée D’aromat remis en ardure, Qui par le désert iez montée El ciel seur toute créature ; Vigne de noble fruit chargée Sanz humaine cultivéure,
Violete non violée, Cortilz touz enceinz à closture.
A saint Jehan fu démontrée L’eucellance de ta figure De .xii. étoiles coronée ; Li soleux est ta couverture : La lune, souz tes piez pozée, Se nos sénéfie à droiture Que sor nos serez essaucée Et seur fortune et seur nature.
Tu iez chatiaux, roche hautainne Qui ne crienz ost ne sorvenue ; Tu iez li puis et la fontainne Dont nostre vie est soutenue, Li firmamenz de cui alainne Verdure est en terre espandue, Aube qui le jor nos amainne, Tartre qui ces amors ne mue !
Tu iez roïne souverainne De diverses coleurs vestue ; Tu iez estoile promerainne, La meilleurs, la plus chier tenue, En cui la déiteiz souvrainne Por nos sauveir a recondue
Sa lumière, et son rai demainne, Si com li solaux en la nue.
Citeiz cloze à tours macizes, Li maulz qui les maulz acravente, Qui recéuz est en tes lices Pou li chaut c’il pluet ou c’il vente. Tu iez la raansons des vices, Li repos après la tormente, Li purgatoires des malices, Li confors de l’arme dolente.
Tu as des vertuz les promisces, C’est tes droiz, c’est ta propre rente ; Tu iez l’aigles et li fénisces, Qui dou soleil reprent jovente, Larriz de fleurs, celle d’espices, Baumes, kanele, encens et mente, Nostre paradix de délices, Nostre espérance, nostre atente.
Dame de la haute citei A cui tuit portent révérance, Tuît estienz déseritei Par une général sentence : Tu en as le mont aquitei ; Tu iez saluz de nostre essence, Balaiz de nostre vanitei, Cribles de nostre concience,
Temples de sainte Trinitei, Terre empreignie sanz semance, Et lumière de véritei, Et aumaires de sapience, Et ysopes d’umilitei, Et li cèdres de sapience, Et li lyx de virginitei, Et la roze de paciance.
Maudite fu fame et blâmée Qui n’ot fruit anciennement ; Mais ainz n’en fuz espoantée, Ainz voas à Dieu qui ne ment Que ta virginiteiz gardée Li seroit pardurablement : Ce fu la première voée ; Mout te vint de grant hardement.
Tantost te fu grâce donée De gardeir ton veu purement ; Ton cuer, ton cors et ta pencée Saisit Diex à soi voirement. En ce que tu fuz saluée Vout Diex montrer apertement Tu iez Eva la bestornée Et de voiz et d’entendement.
Ne porroie en nule menière De tes nons, conbien que pensasse, Tant dire que plus n’i affière
Se toute ma vie i usasse ; Mais de tes joies, Dame chière, Ne lairoie que ne contasse. Li saluz, ce fu la première ; Dame, lors t’apelas baasse.
Ne fus orguilleuze ne fière, Ainz t’umelias tot à masse. Por ce vint la haute lumière En toi qu’ele te vit si basse. Lors fus aussi com la verrière Par où li raiz dou soleil passe : Elle n’est pas por ce mainz entière, Qu’il ne la perce ne ne quasse.
La première fu de tes joies, Quant ton créatour tu concéuz ; La seconde fu totes voies
Quant par Élyzabeth séus Que le fil Dieu enfanteroies ; La tierce quant enfant éuz : Sanz péchié concéuz l’avoies Et sanz doleur de li géuz.
A la quarte te merveilloies Quant tu véiz et tu séus Que li troi roi si longues voies Li vindrent offrir lor tréuz. Au Temple quant ton fil offroies Ta quinte joie recéuz Quant par saint Syméon savoies Que tes filz ert homo Deus.
La seite puis que fuz assise O l’aignel, par compassion, Qui por nos avoit s’arme mise, Quant revesqui comme lyons Et tu o lui en iteil guise. La septime l’Asemstion, Quant la chars qu’il ot en toi prize Fit el trone devision.
L’uitime, par iteil devise, Quant par sa sainte Anoncion Dou Saint-Esperit fus emprise ;
La nuevime t’asompsions, Quant en arme et en cors assise Fus sor toute créacion.
Dame cui toz li mondes prise, Par tes .ix. joies te prions : Aïde-nos par ta franchise, Et par ta sainte noncion, Qu’au daerrain jour du juise O les .ix. ordres mansion Nos doinst en cele haute églize, Dame, par ta dévocion.
* ↑ En tête de la préface de mon 2e volume de Mystères inédits du 15e siècle j’ai cité, en l’empruntant au Ms. Y in-folio, 10, de la Bibl. Sainte-Geneviève que je reproduisais, mais sans me rappeler qu’elle fût de Rutebeuf, la 1re strophe de cette pièce. Je ne m’en suis aperçu que plus tard. Il faut que les pièces de Rutebeuf aient joui jusqu’au 15e siècle d’une grande célébrité pour que celle-ci, qui n’a rien de remarquable, se trouve ainsi dans un manuscrit de 1450 environ, et presque sans modifications aux leçons contemporaines du poëte, si ce n’est relativement à l’orthographe.
* ↑ Admon, Aman.
* ↑ Ms. Y, 10, S.-G. Var. Par qui nostre estat.
* ↑ Sara.
* ↑ Le buisson du Sinaï.
* ↑ Baron, seigneur.
* ↑ Ms. Y, 10, S.-G. Var. Qui venoit les âmes tempter Et il mestoit tout son usage Pour les chetives enfermer, etc.
* ↑ Antique et cachée. — Au lieu de l’épithète antive le Ms. 7218 met obscure.
* ↑ Ms. 7218. Var. Tu es ancre, nef et rivage.
* ↑ Ms. de S.-G. Var. Port.
* ↑ Jame, pierre précieuse ; gemma.
* ↑ D’or épuré.
* ↑ Ms. 7218. Var. Aiglentier.
* ↑ Cortilz, jardin, verger.
* ↑ Ms. 7218. Var. De .vii. étoiles aornée.
* ↑ Ms. 7218. Var. Triblêe.
* ↑ Ms. 7218. Var. Feture.
* ↑ Ms. S.-G. Var. Sereine.
* ↑ Phénix.
* ↑ Ms. 7218. Var. Qui de son bec.
* ↑ Mot à mot : Lande de fleurs, chambre d’épices.
* ↑ Ms. 7218. Var. Et li ceptres de providence. — Ms. de S.-G. Var. Et le fleuve de providence.
* ↑ Baasse, servante.
* ↑ Ms. 7218. Var. Brise.
* ↑ Cette comparaison de la virginité de la mère de Jésus avec le soleil, qui passe sans la briser au travers d’une verrière (voyez plus haut, page 8), est fréquente chez les poëtes du moyen âge. On la trouve, par exemple, page 49 de mon 1er volume des Mystères inédits, où l’auteur fait dire à saint Paul que le Dieu qu’il prêche est Le createur de tout le monde Qui d’une vierge pure et monde Comme soleil parmy voirrière Passe et adès demeure entière, Naquit sans peine en Bethléem.
* ↑ Ms. 7218. Var. Droiz est que tes loenges oies : Quant tu ton chier fil concéus, La seconde fu de tes joies, etc.
* ↑ Le Ms. 7218 place ici ces deux vers : Quant en âme et en cors assise Fus seur toute créacion.
* ↑ Ms. 7218. Var. L’uitisme.
* ↑ Le Ms. 7218 termine ainsi cette stance : Dame qui toz li siècle prise, Par ces .ix. joies te prion Humblement par ta grant franchise Que nous aions rémission.